Paleis onthul hoeveel Harry, Meghan se nuwe huis kos | Netwerk24
25 Junie 2019 08:37
Britse belastingbetalers moet sowat R43 965 552 vir die restourasie van prins Harry en Meghan, hertogin van Sussex, se woning opdok.
Meghan en prins Harry, die hertog en hertogin van Sussex. Foto: Getty Images
Buckingham-paleis sê in ’n verklaring dat die opknappingswerk aan Frogmore Cottage £2,4 miljoen beloop maar dat Harry en Meghan self vir die meubels en ander toebehore betaal het.
Michael Stevens, koninklike tesourier, sê Frogmore Cottage is jare laas opgeknap en dit was tyd dat dit gedoen word.
Hy sê die ou infrastruktuur is vervang om die volhoubaarheid van die huis vir die toekoms te verseker.
Die huis is deel van die koningin se eiendom by Windsor-kasteel. Die gebou is in vyf verskillende huise omskep en daar was reeds planne om die huis te restoureer voordat besluit is dat Harry en Meghan daar gaan intrek.
Hulle het reeds in Mei voor die geboorte van hul eersteling, Archie, by Frogmore Cottage ingetrek. – Reuters
Meer oor: Frogmore Cottage | Londen | Brittanje | Prins Harry | Sussex | Britse Koninklikes | Meghan